Íslensk stjórnvöld fóru gegn alþjóðasamningi um verndun tegunda og búsvæða með vegaframkvæmdum um Teigsskóg og þverun fjarða. Þetta fullyrða samtökin Fuglavernd, Landvernd og Náttúruverndarsamtök Íslands í sameiginlegri yfirlýsingu.
Fastanefnd Bernarsamningsins átelur íslensk stjórnvöld fyrir framgöngu sína í tengslum við vegagerð um Teigsskóg. Á fundi nefndarinnar 2. desember síðastliðinn var fullyrt að stjórnvöldum bæri ekki aðeins að fylgja íslenskum lögum og reglum í framkvæmdum sem þessum, heldur einnig tilmælum alþjóðlegra samninga um náttúruvernd.
Úrskurðarnefnd umhverfis- og auðlindamála vísaði tveimur kærum vegna vegaframkvæmdanna frá í fyrrahaust. Þá var ekki fallist á kröfu kærenda að framkvæmdir yrðu stöðvaðar á meðan skorið var úr kærunum. Tryggvi Felixson, formaður Landverndar, sagði á þeim tíma að það kæmi sér ekki á óvart að sú leið hafi verið valin. Þetta hefur verið mjög algengt að það er framkvæmdaaðili sem fær að njóta vafans en ekki náttúran, sagði hann í viðtali við fréttastofu í fyrrasumar.
Mat á áhrifum vegaframkvæmda á náttúrufar við Breiðafjörð átti að fara fram áður en framkvæmdir hófust, fyrr á árinu. Á fundi nefndarinnar fyrr í mánuðinum lofuðu íslensk stjórnvöld að bæta ráð sitt. Jafnframt óskuðu þau eftir því að þar sem framkvæmdir væru hafnar, yrði við matið lögð áhersla á mótvægisaðgerðir og aðgerðir til að draga úr neikvæðum áhrifum framkvæmdanna. Nú stendur til að meta áhrif framkvæmdanna á næsta ári, og óskar fastanefndin eftir því að Fuglavernd, Landvernd og Náttúruverndarsamtök Íslands aðstoði stjórnvöld við undirbúning og framkvæmd matsins.
Íslensk stjórnvöld fóru gegn alþjóðasamningi um verndun tegunda og búsvæða með vegaframkvæmdum um Teigsskóg og þverun fjarða. Þetta fullyrða samtökin Fuglavernd, Landvernd og Náttúruverndarsamtök Íslands 